text: Kommunale ombudsmænd skal hjælpe borgerne
  20 september 2010 kl. 16.54
  En rådgiver, der kan hjælpe og vejlede borgerne, kan være fremtiden i Kolding Kommune.
  De har det i København og Næstved. Nu kan de også snart få det i Kolding: En borgerrådgiver. Eller med andre ord en kommunal ombudsmand.
  Det skriver Jydske Vestkysten.
  Borgerrådgiveren skal stå til rådighed for borgerne og vejlede dem, når de henvender sig til kommunen. Derudover kan rådgiveren også være med til at behandle klager. 
  - Udgangspunktet er. at alt vi gør, skal vi stå ved. Og borgerrådgiveren kan undersøge, om sager er håndteret rigtigt. Men det er vigtigt, at vedkommende bliver placeret udenfor min rækkevidde, siger Koldings borgmester Jørn Pedersen (V).
  Forslaget om en borgerrådgiver er ikke endeligt vedtaget i byrådet endnu.
  